b'\n_START_ARTICLE_\nAdadas\n_START_PARAGRAPH_\nAdadas \xe2\x80\x93 asir\xc5\xb3 oro (v\xc4\x97jo, lietaus, audros) dievas, garbintas akad\xc5\xb3, babilonie\xc4\x8di\xc5\xb3, asir\xc5\xb3, kanaanie\xc4\x8di\xc5\xb3, Sirijos aram\xc4\x97j\xc5\xb3. Jis buvo dievo Anu s\xc5\xabnus, jo \xc5\xbemona \xe2\x80\x93 deiv\xc4\x97 Astart\xc4\x97. Adado simboliai \xe2\x80\x93 audra ir \xc5\xbeaibai, tod\xc4\x97l da\xc5\xbeniausiai ir vaizduojamas sta\xc4\x8dias ant buliaus su griaustinio kamuoliais ir \xc5\xbeaibais rankose. Buvo laikomas vienu i\xc5\xa1 t\xc5\xb3 diev\xc5\xb3, kurie pasiunt\xc4\x97 tvan\xc4\x85. Tik\xc4\x97ta, kad Adadas siun\xc4\x8dia v\xc4\x97jus ir lietus bei reguliuoja upi\xc5\xb3 potvynius, tod\xc4\x97l buvo derlingumo dievas, da\xc5\xbenai vadintas \xe2\x80\x9eGausyb\xc4\x97s vie\xc5\xa1pa\xc4\x8diu\xe2\x80\x9c. Taip pat manyta, kad Adadas gali nusp\xc4\x97ti ateit\xc4\xaf._NEWLINE_Buvo tapatinamas su Baalu (dangaus valdovu). Helenizmo epochoje tapatintas su Dzeusu ir Jupiteriu._NEWLINE_2 t\xc5\xabkstantme\xc4\x8dio pr. m. e. pabaigoje pagrindin\xc4\x97s Adado kulto vietos buvo Chalebas, Damaskas, v\xc4\x97liau \xe2\x80\x93 Dura Europas ir Baalbekas. Kurtos Adado stelos, kuriose b\xc5\xabdavo i\xc5\xa1kalamos trys \xc5\xbevaig\xc5\xbed\xc4\x97s (v\xc4\x97liau naudotos Vakar\xc5\xb3 Europos karali\xc5\xb3 drabu\xc5\xbei\xc5\xb3 simbolikoje).'